KOMISIJOS SPRENDIMAS
2005 m. liepos 22 d.
iš dalies keičiantis Sprendimą 2002/994/EB dėl tam tikrų apsaugos priemonių, taikomų iš Kinijos importuojamiems gyvūninės kilmės produktams
(pranešta dokumentu Nr. C(2005) 2764)
(Tekstas svarbus EEE)
(2005/573/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (1), ypač į jos 22 straipsnio 1 dalį,
kadangi:
(1)
Tam tikruose iš Kinijos importuotuose gyvūninės kilmės produktuose aptikus veterinarinių vaistų likučių ir patikrinimo toje šalyje metu nustačius trūkumus, susijusius su veterinarinių vaistų reguliavimu bei likučių kontrolės gyvuose gyvūnuose bei gyvūninės kilmės produktuose tvarka, Komisija priėmė Sprendimą 2002/69/EB (2).
(2)
Kinijos valdžios institucijos vėliau įgyvendino koregavimo priemones ir pateikė papildomą informaciją bei papildomas garantijas. Atsižvelgiant į teigiamus Komisijos tarnybų ir valstybių narių atliktų patikrinimų rezultatus, šios priemonės leido iš dalies pakeisti Sprendimą 2002/69/EB ir vėliau priimti keletą priemonių, kurių tikslas - leisti importuoti gyvūninės kilmės produktus iš Kinijos. Šie pakeitimai konsoliduoti 2002 m. gruodžio 20 d. Komisijos sprendime 2002/994/EB dėl tam tikrų apsaugos priemonių, taikomų iš Kinijos importuojamiems gyvūninės kilmės produktams (3), panaikinančiame Sprendimą 2002/69/EB.
(3)
Apskritai, valstybių narių atliktų produktų, kuriuos leidžiama importuoti nuo Sprendimo 2004/621/EB taikymo, patikrinimų rezultatai yra teigiami. Tai leidžia pritarti tam, kad gyvūnų augintinių ėdalą iš Kinijos būtų leidžiama importuoti. Atsižvelgiant į nedidelę riziką vartotojams, sprendimą reikėtų atitinkamai iš dalies pakeisti.
(4)
Siekiant teisinio aiškumo dėl leidžiamų importuoti iš Kinijos produktų asortimento, reikėtų patikslinti Sprendimo 2002/994/EB tekstą.
(5)
Todėl reikėtų atitinkamai iš dalies pakeisti Sprendimą 2002/994/EB.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2002/994/EB iš dalies keičiamas taip:
1)
2 ir 3 straipsniai pakeičiami taip:
„2 straipsnis
1. Valstybės narės draudžia importuoti 1 straipsnyje nurodytus produktus.
2. Nukrypstant nuo 1 dalies, valstybės narės leidžia importuoti šio sprendimo priede išvardytus produktus laikantis atitinkamų tiems produktams taikomų visuomenės bei gyvūnų sveikatos reikalavimų, o priedo II dalyje išvardytų produktų atveju - vadovaujantis 3 straipsniu.
3 straipsnis
Valstybės narės leidžia importuoti priedo II dalyje išvardytų produktų siuntas, prie kurių pridėta Kinijos kompetentingų institucijų deklaracija, nurodanti, kad prieš išsiuntimą buvo atliktas kiekvienos siuntos cheminis tyrimas, siekiant užtikrinti, kad minėti produktai nekeltų pavojaus žmonių sveikatai. Šis tyrimas pirmiausia turi būti atliekamas siekiant aptikti chloramfenikolį ir nitrofuraną bei jų metabolitus. Turi būti įtraukti ir analizinių patikrinimų rezultatai.“;
2)
Priedas pakeičiamas šio sprendimo priede pateiktu tekstu.
2 straipsnis
Šis sprendimas taikomas nuo 2005 m. liepos 26 d.
3 straipsnis
Šis sprendimas skirtas valstybėms narėms.
Priimta Briuselyje, 2005 m. liepos 22 d.